Odločba Komisije

z dne 19. julija 2001

o določitvi okoljskih meril za podelitev znaka za okolje Skupnosti detergentom za ročno pomivanje posode

(notificirana pod dokumentarno številko K(2001) 1989)

(Besedilo velja za EGP)

(2001/607/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti členov 3, 4 in 6 Uredbe,

ob upoštevanju naslednjega:

(1) Člen 3 Uredbe (ES) št. 1980/2000 določa, da se znak za okolje lahko podeli proizvodu z značilnostmi, ki mu omogočajo, da znatno prispeva k izboljšanju na področju ključnih vidikov okolja.

(2) Člen 4 Uredbe (ES) št. 1980/2000 določa, da se posebna merila za znak za okolje določijo v skladu s skupinami proizvodov.

(3) Ukrepi, določeni s to odločbo, so bili pripravljeni in sprejeti po postopkih za določanje meril za znak za okolje, kot je določeno v členu 6 Uredbe (ES) št. 1980/2000.

(4) Ukrepi, določeni s to odločbo, so v skladu z mnenjem odbora, ustanovljenega po členu 17 Uredbe (ES) št. 1980/2000 –

SPREJELA NASLEDNJO ODLOČBO:

Člen 1

Skupina proizvodov "detergenti za ročno pomivanje posode" (v nadaljnjem besedilu "skupina proizvodov") pomeni:

Vse detergente, namenjene za uporabo pri ročnem pomivanju posode, porcelana, pribora, loncev, ponev in drugih kuhinjskih pripomočkov, itd.

Člen 2

Okoljska učinkovitost in ustreznost za uporabo skupine proizvodov se ocenita s sklicevanjem na merila, določena v Prilogi.

Člen 3

Opredelitev skupine proizvodov in merila za skupino proizvodov veljajo tri leta od začetka veljavnosti te odločbe. Če se pred potekom tega obdobja ne sprejmejo revidirana okoljska merila, se njihova veljavnost podaljša za eno leto.

Člen 4

Za upravne namene se tej skupini proizvodov dodeli kodna številka 019.

Člen 5

Ta odločba je naslovljena na države članice.

V Bruslju, 19. julija 2001

Za Komisijo

Margot Wallström

Članica Komisije

[1] UL L 237, 21.9.2000, str. 1.

--------------------------------------------------

PRILOGA

OKVIR

Za izpolnjevanje pogojev za podelitev znaka za okolje mora detergent za ročno pomivanje posode (v nadaljnjem besedilu "proizvod") spadati v skupino proizvodov, kakor je opredeljena v členu 1, ter mora izpolnjevati merila iz te priloge, s preskusi, opravljenimi ob predložitvi vloge, kakor je navedeno v merilih in tehničnem dodatku. Če je to primerno, se lahko uporabijo druge preskusne metode, če njihovo enakovrednost sprejme pristojni organ ali organi, ki ocenjujejo vlogo (v nadaljnjem besedilu "pristojni organ"). Kadar preskusi niso navedeni ali so navedeni kot preskusi, ki se uporabljajo za preverjanje ali spremljanje stanja, bi se morali pristojni organi, če je to primerno, opirati na izjave in dokumentacijo, ki jo zagotovi vlagatelj, in/ali neodvisna preverjanja. Kadar je navedeno, da je potrebna posebna dokumentacija in/ali izjave, jih vlagatelj in/ali izdelovalci in/ali dobavitelji zagotovijo, kot je primerno. Pri sklicevanju na sestavine, so vključene snovi in pripravki.

Pristojnim organom se priporoča, da pri ocenjevanju vlog in spremljanju usklajenosti z merili iz te priloge upoštevajo uvedene priznane programe okoljskega ravnanja, kot sta EMAS ali ISO 14001 (

Opomba:

uvedba takih programov ravnanja ni zahtevana

).

Ta merila so namenjena zlasti spodbujanju:

- zmanjšanja odvajanja strupenih snovi ali drugih onesnaževalcev v vodno okolje,

- zmanjšanja ali preprečevanja tveganja za zdravje ljudi ali okolje v zvezi z uporabo nevarnih snovi,

- zmanjšanja količine odpadne embalaže na najmanjšo možno mero,

- informacij, ki bodo potrošniku omogočile učinkovito uporabo proizvoda in njegovo uporabo na način, ki zmanjša vpliv na okolje.

Merila so določena na ravneh, ki spodbujajo označevanje detergentov za ročno pomivanje posode z majhnim vplivom na okolje.

OKOLJSKA MERILA

1. Strupenost za vodne organizme

Strupenost pri kritični volumski razredčitvi (KDVtoks) se izračuna za vsako sestavino (s) z uporabo naslednje enačbe:

+++++ TIFF +++++

pri čemer je teža (s) teža sestavine na priporočeni odmerek za 1 l vode za pomivanje posode, LF je obremenitveni faktor in LTE koncentracija sestavine, ki ima dolgoročni toksični učinek.

Vrednosti parametrov LF in LTE morajo biti take, kot jih navaja podatkovna baza sestavin detergentov (seznam DID) v Dodatku IA. Če obravnavana sestavina ni vključena v seznam DID, vlagatelj oceni njeno vrednosti v skladu s pristopom, opisanim v Dodatku IB. KVRtoks vseh sestavin se sešteje in tako se izračuna KVRtoks za proizvod.

KVRtoks priporočenega odmerka za 1 l vode za pomivanje posode ne sme presegati 170 l.

Pristojnemu organu se zagotovi točna formulacija proizvoda, skupaj s podrobnostmi izračunov KVRtoks, ki kažejo usklajenost s tem merilom.

2. Biorazgradljivost površinsko aktivnih snovi

(a) Lahka biorazgradljivost (aerobna)

Vsaka površinsko aktivna snov, uporabljena v proizvodu, mora biti lahko biorazgradljiva.

Pristojnemu organu se zagotovi točna formulacija proizvoda. Seznam DID (glej Dodatek IA) navaja, ali je specifična površinsko aktivna snov aerobno biorazgradljiva ali ne (tj. snovi, pri katerih je v stolpcu za aerobno biorazgradljivost vnesen "D", se ne smejo uporabiti). Za površinsko aktivne snovi, ki niso uvrščene na seznam DID, se zagotovijo ustrezne informacije iz literature ali drugih virov ali ustreznih rezultatov preskusov, ki kažejo, da so aerobno biorazgradljive. Preskusi za lahko biorazgradljivost so preskusi iz Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [1] in njenih naknadnih sprememb, zlasti metode, podrobno opisane v Prilogi V. C4 ali njim enakovredne preskusne metode OECD 301 A-F ali njim enakovredni preskusi ISO. Načelo desetdnevnega okna se ne uporablja. Ravni uspešno opravljenega preskusa so 70 % za preskuse iz Priloge V. C4-A in C.4-B Direktive 67/548/EGS (in njim enakovredne preskuse OECD 301 A in E ter enakovredne preskuse ISO) ter 60 % za preskuse C4-C, D in E (in njim enakovredne preskuse OECD 301 B, F, D in enakovredne preskuse ISO).

(b) Anaerobna biorazgradljivost

Vsaka površinsko aktivna snov, uporabljena v proizvodu, mora biti biorazgradljiva v anaerobnih pogojih.

Zagotovi se točna formulacija proizvoda. Seznam DID (glej Dodatek IA) navaja, ali je specifična površinsko aktivna snov anaerobno biorazgradljiva ali ne (tj. tiste, pri katerih je v stolpcu za anaerobno biološko razgradljivost vnesen "D", se ne smejo uporabiti). Za površinsko aktivne snovi, ki niso uvrščene na seznam DID, se zagotovijo ustrezne informacije iz literature ali drugih virov ali ustreznih rezultatov preskusov, ki kažejo, da so anaerobno biorazgradljive. Referenčni preskus za anaerobno razgradljivost je ISO 11734, ECETOC št. 28 (junij 1988) ali enakovredna preskusna metoda, pri kateri se zahteva najmanj 60 % biorazgradljivosti v anaerobnih pogojih.

3. Nevarne ali strupene snovi ali pripravki

(a) Naslednje sestavine ne smejo biti vključene v proizvod, niti kot del formulacije niti kot del katerega koli pripravka, vključenega v formulacijo:

- alkilfenoletoksilati (APEO)

- kvaterne amonijeve spojine

- kloroform

- EDTA (etilendiamintetra ocetna kislina)

- NTA (nitrilotri ocetna kislina)

- poliglikolna topila: polietilen glikoli

- nitromošusi in policiklične mošusove spojine, vključno z npr.:

mošusov ksilen: 5-tert-butil-2,4,6-trinitro-m-ksilen

ambretni mošus: 4-tert-butil-3-metoksi-2,6-dinitrotoluen

mosken: 1,1,3,3,5-pentametil-4,6-dinitroindan

tibetinski mošus: 1-tert-butil-3,4,5-trimetil-2,6-dinitrobenzen

mošus ketona 4'-tert-butil-2', 6'-dimetil-3', 5'-dinitroacetafenon

HHCB (1,3,4,6,7,8-heksahidro-4,6,6,7,8,8-heksametilciklopenta(g)-2-benzopiran)

AHTN (6-acetil-1,1,2,4,4,7-heksametiltetralin).

(b) V proizvod ne sme biti vključena nobena sestavina, ki je razvrščena kot:

R40 (možen rakotvoren učinek),

R45 (lahko povzroči raka),

R46 (lahko povzroči dedne genetske okvare),

R49 (pri vdihavanju lahko povzroči raka),

R68 (možna nevarnost trajnih okvar zdravja)

R50 + 53 (zelo strupeno za vodne organizme: lahko povzroči dolgotrajne škodljive učinke na vodno okolje),

R51 + 53 (strupeno za vodne organizme: lahko povzroči dolgotrajne škodljive učinke na vodno okolje),

R59 (nevarno za ozonski plašč),

R60 (lahko škoduje plodnosti),

R61 (lahko škoduje nerojenemu otroku),

R62 (možna nevarnost oslabitve plodnosti),

R63 (možna nevarnost škodovanja nerojenemu otroku),

R64 (lahko škoduje zdravju dojenčka preko materinega mleka)

ali kot kombinacija katere koli od navedenih fraz v skladu z Direktivo Sveta 67/548/EGS in njenimi naknadnimi spremembami ali v skladu z Direktivo 1999/45/ES Evropskega parlamenta in Sveta z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov [2] in njenimi naknadnimi spremembami.

Vsaka sestavina katerega koli pripravka, uporabljenega v formulaciji, ki presega 0,1 % teže pripravka, mora prav tako izpolnjevati zgoraj navedeno zahtevo.

Biocidi, ki se uporabljajo za konzerviranje proizvoda (kot omogoča spodaj navedeno merilo o biocidih) in so razvrščeni kot R50 + 53 ali R51 + 53, so kljub temu dovoljeni, vendar le, če niso pogojno bioakumulativni. V tem smislu se biocid šteje kot pogojno bioakumulativen, če je log Pov (log oktanol/voda porazdelitveni koeficient) ≥ 3,0 (razen če je z eksperimentom opredeljeni biokoncentracijski faktor BKF ≤ 100).

Pristojnemu organu se zagotovi točna formulacija proizvoda, skupaj s kopijami varnostnih listov za vsako sestavino, ki navajajo razvrstitev vsake sestavine ali, da sestavina ni razvrščena, ter izjava, da nobena od zgoraj navedenih snovi ni vključena v proizvod.

Podobno dobavitelji katerega koli pripravka, uporabljenega v formulaciji, zagotovijo izjavo, da je njihov pripravek usklajen z zgoraj navedenimi zahtevami.

4. Dišave

(a) Proizvod ne sme vsebovati parfumov z nitromošusom ali policikličnimi mošusi (kakor opredeljuje zgoraj navedeno merilo).

(b) Če proizvod vsebuje eno ali več naslednjih dišav, se to jasno navede na embalaži, in sicer ime ali imena zadevnih dišav:

Splošno ime | Št. CAS | Splošno ime | Št. CAS |

Amil cinamal | 122–40–7 | Amilcinamilni alkohol | 101–85–9 |

Benzilni alkohol | 100–51–6 | Benzilni salicilat | 118–58–1 |

Cinamilni alkohol | 104–54–1 | Cinamal | 104–55–2 |

Citral | 5392–40–5 | Kumarin | 91–64–5 |

Evgenol | 97–53–0 | Geraniol | 106–24–1 |

Hidrokiscitronelal | 107–75–5 | Hidroksimetilpentilciklo-heksenkarboksaldehid | 31906–04–4 |

Izoevgenol | 97–54–1 | | |

(c) Vse sestavine, dodane proizvodu kot dišave, je treba izdelati in/ali obravnavati v skladu s kodeksom ravnanja Mednarodnega združenja za dišave.

Pristojnemu organu se zagotovi izjava o usklajenosti z vsakim delom tega merila.

5. Barve ali barvila

Vse barve ali barvila, ki se uporabljajo v proizvodu, morajo biti dovoljene z Direktivo Sveta 76/768/EGS z dne 27. julija 1976 o približevanju zakonodaj držav članic v zvezi s kozmetičnimi izdelki [3] in njenimi naknadnimi spremembami ter z Direktivo 94/36/EGS Evropskega parlamenta ali Sveta z dne 30. junija 1994 o barvilih za uporabo v živilih [4] in njenimi naknadnimi spremembami.

Pristojnemu organu se zagotovi izjava o usklajenosti s tem merilom, skupaj s popolnim seznamom vseh uporabljenih barv ali barvil.

6. Biocidi

(a) Proizvod lahko vključuje le biocide za konzerviranje proizvoda in samo v ustreznem odmerku za ta namen. To ne velja za površinsko aktivne snovi, ki lahko imajo tudi biocidne lastnosti.

Pristojnemu organu se zagotovi točna formulacija proizvoda, skupaj s kopijami varnostnih listov vseh dodanih konzervansov ter z informacijami o odmerku, potrebnem za konzerviranje proizvoda. Zagotovi se tudi izjava o usklajenosti s tem merilom.

(b) Na embalaži je prepovedano navesti trditev ali domnevo ali to domnevo kakorkoli drugače sporočiti, da proizvod za ročno pomivanje posode deluje protimikrobno.

Pristojnemu organu se zagotovijo besedila in osnutki besedila, ki se uporabijo na vsaki vrsti embalaže in/ali vzorcu različnih vrst embalaže, skupaj z izjavo o usklajenosti s tem merilom.

7. Snovi, ki povzročajo preobčutljivost

Proizvod ne sme biti razvrščen kot R42 (vdihavanje lahko povzroči preobčutljivost) in/ali R43 (stik s kožo lahko povzroči preobčutljivost) v skladu z Direktivo 1999/45/ES o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov.

Pristojnemu organu se zagotovi točna formulacija proizvoda, skupaj s kopijami varnostnih listov za vsako sestavino, ki navajajo ustrezno razvrstitev vsake sestavine, ali da sestavina ni razvrščena, ter tudi izjava o usklajenosti s tem merilom.

8. Omejitev skupnih površinsko aktivnih snovi za posamezno pomivanje

Teža skupnih površinsko aktivnih snovi v priporočenem odmerku za 1 l vode za pomivanje posode ne sme presegati 0,4 g za umazano posodo.

Pristojnemu organu se zagotovijo podatki o skupni aktivni snovi na ml proizvoda, skupaj s priporočenim odmerkom v ml za 1 l vode za pomivanje za umazano posodo, ki je prikazan na embalaži. Na podlagi teh podatkov se dokazuje usklajenost s tem merilom.

9. Zahteve za embalažo

(a) Primarna embalaža mora imeti volumetrični koeficient embalaže (VKE) manjši ali enak 1,9. To merilo se ne uporablja, če je primarna embalaža iz 50 % ali več recikliranega materiala.

VKE je enak količniku volumna najmanjšega kvadra (pravokotni paralelepiped), ki lahko vsebuje embalažo, in volumna proizvoda v embalaži.

(b) Če je primarna embalaža iz recikliranega materiala, mora biti vsaka navedba v zvezi s tem na embalaži skladna s standardom ISO 14021 "Okoljske označbe in deklaracije – Okoljsko samodeklariranje" (Okoljsko označevanje II. vrste).

(c) Deli primarne embalaže se morajo brez težav ločiti v dele iz enega materiala.

(d) Plastika se označi v skladu z Direktivo 94/62/ES Evropskega parlamenta in Sveta z dne 20. decembra 1994 o embalaži in odpadni embalaži [5] ali v skladu z DIN 6120, dela 1 in 2, skupaj z DIN 7728, del 1.

Pristojnemu organu se zagotovi točna formulacija proizvoda, skupaj z vzorcem embalaže za proizvod, vključno z etiketo. Zagotovi se tudi izjava o usklajenosti z vsakim delom tega merila.

PRIMERNOST ZA UPORABO

10. Primernost za uporabo

Proizvod mora biti ustrezen za uporabo in izpolnjevati potrebe potrošnikov.

Pristojnemu organu se zagotovijo vsi ustrezni podatki. Ti vključujejo vsaj rezultate preskusa učinkovitosti, ki proizvod (v priporočenem odmerku, preskušen na umazani posodi v dejanskih razmerah) primerja z vodo in vsaj z enim drugim proizvodom (splošno razpoložljivim na območju, kjer se bo tržil proizvod z znakom za okolje, in v priporočenem odmerku). Izbira referenčnega (-ih) proizvoda (-ov) in preskusnega protokola, uporabljenega za te primerjave, se utemelji. Vlagatelj lahko uporabi npr. preskusno metodo "Dishwashing" (Pomivanje posode), ki jo je določil CTTN-IREN.

INFORMACIJE ZA POTROŠNIKE

11. Navodila za uporabo

Proizvod mora imeti na embalaži naslednje informacije:

(a) "Za najbolj učinkovito pomivanje posode, varčevanje z vodo in energijo ter varovanje okolja ne uporabljate tekoče vode, ampak posodo potopite v vodo in uporabite priporočeni odmerek. Pomivanje je učinkovito tudi brez veliko pene" ali enakovredno besedilo.

(b) Na embalaži mora biti prikazana spodnja slika in informacije v primerni velikosti in z jasnim ozadjem:

+++++ TIFF +++++

kjer mora vlagatelj in/ali izdelovalec opredeliti x, y, z in w.

Mera, uporabljena na zgornji sliki, je v mililitrih. Druga znana mera, kot so čajne žličke, se dodatno navede v oklepajih (kot na zgornji sliki). Če pa ima embalaža učinkovit in pripraven sistem odmerjanja, ki lahko zagotovi enako zanesljiv odmerek, se lahko uporabi drugačna mera (npr. pokrovček, brizg ali drugo).

(c) Navedba približnega števila pomivanj, ki jih potrošnik lahko opravi z eno steklenico proizvoda.

To se izračuna z deljenjem volumna proizvoda z odmerkom, potrebnim za 5 l vode za pomivanje umazane posode (kot navaja zgornja slika).

(d) Uporabi se Priporočilo Komisije 89/542/EGS z dne 13. decembra 1989 za označevanje detergentov in čistilnih izdelkov [6].

(e) Če proizvod vsebuje parfume, se to navede na embalaži.

(f) "Za več informacij obiščite spletno stran o znaku za okolje: http://europa.eu.int/ecolabel" (ali enakovredno besedilo).

Pristojnemu organu se zagotovi vzorec embalaže proizvoda, vključno z etiketo, skupaj z izjavo o usklajenosti z vsakim delom tega merila.

12. Informacije, prikazane na znaku za okolje

Okence 2 znaka za okolje mora vsebovati naslednje besedilo:

- zmanjšan vpliv na vodne organizme

- jasna navodila za odmerjanje.

[1] UL 196, 16.8.1967, str. 1.

[2] UL L 200, 30.7.1999, str. 1.

[3] UL L 262, 27.9.1976, str. 169.

[4] UL L 237, 10.9.1994, str. 13.

[5] UL L 365, 31.12.1994, str. 10.

[6] UL L 291, 10.10.1989, str. 55.

--------------------------------------------------